SK Úradný vestník Európskej únie C 63/38

Návrh na začatie prejudiciálneho konania, ktorý podal High Court of Justice (England & Wales), Queen’s Bench Division (Administrative Court) 11. januára 2010 — Nickel Institute/Secretary of State for Work and Pensions

(Vec C-14/10)

2010/C 63/61

Jazyk konania: angličtina

Vnútroštátny súd, ktorý podal návrh na začatie prejudiciálneho konania

High Court of Justice (England & Wales), Queen’s Bench Division (Administrative Court)

Účastníci konania pred vnútroštátnym súdom

Navrhovateľka: Nickel Institute

Odporca: Secretary of State for Work and Pensions

Prejudiciálne otázky

1. Sú smernica Komisie 2008/58/ES (1) (tridsiata smernica PTP) a/alebo nariadenie Komisie (ES) č. 790/2009 (2) (prvé nariadenie PTP) neplatné v rozsahu, v akom je ich cieľom klasifikovať alebo reklasifikovať nikel-karbonáty na relevantné účely, vzhľadom na to, že: a) klasifikácie neboli stanovené tak, aby sa dostatočne posúdilo to, či vnútorné vlastnosti nikel-karbonátov sú v súlade s požiadavkami týkajúcimi sa podmienok a údajov stanovenými v prílohe VI smernice 67/548/EHS (3) (smernica o nebezpečných látkach); b) nebolo vykonané dostatočné posúdenie toho, či vnútorné vlastnosti nikel-karbonátov môžu predstavovať nebezpečenstvo pri bežnom používaní a zaobchádzaní s nimi, ktoré sa vyžaduje podľa oddielov 1.1 a 1.4 prílohy VI smernice o nebezpečných látkach; c) neboli splnené podmienky na použitie postupu podľa článku 28 smernice o nebezpečných látkach; d) klasifikácie boli neprípustne založené na vyhlásení o výnimke, vydanom na účely posúdenia nebezpečenstva vykonávaného príslušným orgánom podľa nariadenia (EHS) č. 793/93 (4); a/alebo e) nebolo uvedené odôvodnenie prijatia klasifikácií ako to vyžaduje článok 253 ES?

2. Sú smernica Komisie 2009/2/ES (5) (ďalej len „tridsiata prvá smernica PTP“) a/alebo prvé nariadenie PTP neplatné v rozsahu, v akom je ich cieľom klasifikovať alebo reklasifikovať nikel-hydroxidy a skupinu látok obsahujúcich nikel (sporné látky obsahujúce nikel) na relevantné účely, keďže: a) klasifikácie neboli stanovené na základe dostatočného posúdenia toho, či vnútorné vlastnosti sporných látok obsahujúcich nikel sú v súlade s požiadavkami týkajúcimi sa podmienok a údajov stanovenými v prílohe VI smernice o nebezpečných látkach, ale boli stanovené na základe určitých metód krížového porovnávania; b) nebolo vykonané dostatočné posúdenie toho, či vnútorné vlastnosti sporných látok obsahujúcich nikel môžu predstavovať nebezpečenstvo pri bežnom používaní a zaobchádzaní s nimi, ktoré sa vyžaduje podľa oddielov 1.1 a 1.4 prílohy VI smernice o nebezpečných látkach; a/alebo c) neboli splnené podmienky na použitie postupu podľa článku 28 smernice o nebezpečných látkach?

3. Je prvé nariadenie PTP neplatné v rozsahu, v akom sa týka nikel-karbonátov a sporných látok obsahujúcich nikel, keďže: a) neboli splnené podmienky na použitie postupu podľa článku 53 nariadenia (ES) č. 1272/2008 (6) (nariadenie KOB); a/alebo b) klasifikácie na účely tabuľky 3.1 prílohy VI nariadenia KOB neboli stanovené na základe dostatočného posúdenia toho, či vlastnosti nikel-karbonátov a sporných látok obsahujúcich nikel sú v súlade s požiadavkami týkajúcimi sa podmienok a údajov stanovenými v prílohe I nariadenia KOB, ale boli stanovené na základe uplatnenia prílohy VII nariadenia KOB?

(1) Smernica Komisie 2008/58/ES z 21. augusta 2008, ktorou sa po tridsiaty raz prispôsobuje technickému pokroku smernica Rady 67/548/EHS o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (Ú. v. EÚ L 246, s. 1).

(2) Nariadenie Komisie (ES) č. 790/2009 z 10. augusta 2009, ktorým sa na účely prispôsobenia technickému a vedeckému pokroku mení a dopĺňa nariadenie Európskeho parlamentu a Rady (ES) č. 1272/2008 o klasifikácii, označovaní a balení látok a zmesí (Ú. v. EÚ L 235, s. 1).

(3) Smernica Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (Ú. v. ES 196, s. 1; Mim. vyd. 13/001, s. 27).

(4) Nariadenie Rady (EHS) č. 793/93 z 23. marca 1993 o vyhodnocovaní a kontrole rizík existujúcich látok (Ú. v. ES L 84, s. 1; Mim. vyd. 15/002, s. 212).

(5) Smernica Komisie 2009/2/ES z 15. januára 2009, ktorou sa po tridsiaty prvý raz prispôsobuje technickému pokroku smernica Rady 67/548/EHS o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (Ú. v. EÚ L 11, s. 6).

(6) Nariadenie Európskeho parlamentu a Rady (ES) č. 1272/2008 z 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, s. 1).